Duran Duran
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Duran Duran er ei britisk popgruppe. De var en av verdens mest populære i 1980-årene, med tidsriktig synthpop, påkostede musikkvideoer, moteriktig utseende og dyktig markedsføring.
Gruppa ble dannet i Birmingham i 1978. De besto fra 1980 av vokalisten Simon Le Bon (født 1958), gitaristen Andy Taylor (født 1961), bassisten John Taylor (født 1960), keyboardisten Nick Rhodes (født 1962) og trommeslageren Roger Taylor (født 1960).I 1981 fikk Duran Duran en britisk hit med debutsinglen Planet Earth og slo gjennom i hele verden med Girls On Film, delvis takket være en sensasjonell video. De hadde stor suksess i 1981–1984 med albumene Duran Duran, Rio, Seven And The Ragged Tiger og Arena (live), og singlene Hungry Like The Wolf, Save A Prayer, Is There Something I Should Know, Union Of The Snake, New Moon On Monday, The Reflex og Wild Boys, samt James Bond-låta A View To A Kill (1985). Medlemmene var i 1985 involvert i hobbybandene Arcadia og The Power Station, og i 1986 sluttet både Andy og Roger Taylor.Etter at både singlen og albumet Notorius (1986) ble en stor suksess, fikk Duran Duran en ny gitarist i Warren Cuccurullo, og etter Big Thing (1988) ble Sterling Campbell trommeslager. Siden har bandet hatt store hits med I Don't Want Your Love (1988), All She Wants Is (1989), Ordinary World (1993), Come Undone (1993) og (Reach Up For The) Sunrise (2004). Men deres album er stort sett blitt dårlig mottatt av kritikerne: Liberty (1990), Duran Duran (The Wedding Album) (1993), Thank You (1995), Medazzaland (1997) og Pop Trash (2000).I 2001 kom 1980-besetningen sammen igjen, og albumet Astronaut (2004) ble Duran Durans største salgssuksess på elleve år. Andy Taylor sluttet foran floppen Red Carpet Massacre (2007). Han og John Taylor har gitt ut en rekke soloalbum. Duran Durans All You Need Is Now (2010) ble bedre mottatt av kritikerne. Høsten 2015 fulgte de opp med Paper Gods og høsten 2021 kom Future Past. I 2022 ble Duran Duran innvalgt i Rock and Roll Hall of Fame. Les mer i Store norske leksikon popmusikk Eksterne lenker Duran Duran